สมาคมค้าปลีกถกพรุ่งนี้ประเมินผลกระทบม็อบแดง
สมาคมค้าปลีกนัดหารือ พรุ่งนี้ประเมินผลกระทบม็อบเสื้อแดง หวั่นการจับจ่ายประชาชนลดวูบ
18 เม.ย. 2553

สมาคมค้าปลีกนัดหารือ พรุ่งนี้ประเมินผลกระทบม็อบเสื้อแดง หวั่นการจับจ่ายประชาชนลดวูบ
นายธนภณ ตังคณานันท์ ประธานสมาคมผู้ค้าปลีกไทย เปิดเผยว่า วันพรุ่งนี้(19 เม.ย.) สมาชิกห้างสรรพสินค้าและห้างค้าปลีกต่างๆ นัดประชุมเพื่อประเมินสถานการณ์ร่วมกัน หลังจากเหตุการณ์การชุมนุมของกลุ่มแนวร่วมประชาธิปไตยต่อต้านเผด็จการแห่งชาติ(นปช.) หรือกลุ่มเสื้อแดง ตลอดจนความวุ่นวายทางการเมืองที่เกิดขึ้น ได้ส่งผลกระทบต่อความเชื่อมั่นและบรรยากาศในการจับจ่ายใช้สอยของประชาชนชะลอตัวลง ส่งผลต่อภาพรวมธุรกิจค้าปลีกเริ่มอยู่ในภาวะติดลบ
ประธานสมาคมผู้ค้าปลีกไทย กล่าวว่า ความเสียหายต่อศูนย์การค้า ห้างสรรพสินค้า และร้านค้าปลีกในย่านราชประสงค์ที่ต้องปิดให้บริการ ตั้งแต่วันที่ 3 เม.ย.53 ที่ผ่านมา มีมูลค่าความเสียหายรวมแล้วตกวันละ 1,000 ล้านบาท  อย่างไรก็ดี แม้ในช่วง 2 เดือนแรกของปีนี้(ม.ค.-ก.พ.53) การจับจ่ายของประชาชนจะขยายตัวได้ 6% แต่หลังจากเริ่มมีการชุมนุมทางการเมืองจะต้องมีการติดตามตัวเลขในช่วงหลังจากนี้อย่างใกล้ชิดต่อไป